《同师川过李三十九湖上宅用师川韵》
宋代·洪刍

多书唐邺侯，蔼蔼盛云来。髯公颇好事，相过必迟回。

结构平湖阴，清绝无纤埃。数到不知远，君家宽酒杯。

绕水信杖屦，披靡蓬蒿开。遗基访孺子，荒坟吊澹台。

诛茅卜邻并，兹愿何当谐。七松未暇种，五柳径须栽。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。